Komisijos sprendimas
2004 m. vasario 10 d.
dėl Bendrijos pozicijos dėl Europos bendrijos ir Šveicarijos Konfederacijos susitarimo dėl prekybos žemės ūkio produktais 4 priedo priedėlių pakeitimo
(2004/278/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 4 d. Tarybos ir Komisijos sprendimą 2002/309/EB, Euratomas, dėl susitarimo mokslo ir technologijų srityje bendradarbiavimo dėl septynių susitarimų sudarymo su Šveicarijos Konfederacija [1], ypač į jo 5 straipsnio 2 dalies antrąją pastraipą,
kadangi:
(1) Europos bendrijos ir Šveicarijos Konfederacijos susitarimas dėl prekybos žemės ūkio produktais, toliau - Žemės ūkio susitarimas, įsigaliojo 2002 m. birželio 1 d.
(2) Žemės ūkio susitarimo 6 straipsniu įsteigiamas Žemės ūkio jungtinis komitetas, atsakingas už Žemės ūkio susitarimo tvarkymą ir užtikrinimą, kad jis būtų taikomas sklandžiai.
(3) Žemės ūkio susitarimo 11 straipsnis numato, kad Žemės ūkio jungtinis komitetas gali nuspręsti iš dalies pakeisti Susitarimo 1 ir 2 priedus bei kitų priedų priedėlius.
(4) Turi būti apibrėžta Bendrijos pozicija, kurią turi priimti Komisija Žemės ūkio jungtiniame komitete dėl priedėlių pakeitimų.
(5) Šiame sprendime numatytos priemonės atitinka Augalų sveikatos nuolatinio komiteto nuomonę,
NUSPRENDĖ:
1 straipsnis
Bendrijos pozicija, kurią Komisija turi priimti Žemės ūkio jungtiniame komitete, įsteigtame pagal Europos bendrijos ir Šveicarijos Konfederacijos susitarimo dėl prekybos žemės ūkio produktais 6 straipsnį, turi būti grindžiama Žemės ūkio jungtinio komiteto sprendimo projektu, kuris pridedamas prie šio sprendimo.
2 straipsnis
Žemės ūkio jungtinio komiteto sprendimas skelbiamas Europos Sąjungos oficialiajame leidinyje jį priėmus.
Priimta Briuselyje, 2004 m. vasario 10 d.